PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2009/FK/3/1/056	Bratislava 3.12.2009 

Protimonopolný úrad Slovenskej republiky, odbor koncentrácií v správnom konaní číslo 0031/OK/2009 začatom dňa 15.10.2009 na základe oznámenia koncentrácie podnikateľom CIE Management II Limited, so sídlom Heritage Hall, Le Marchant Street, St Peter Port, Guernsey GY1 4HY, Normandské ostrovy ako generálneho správcu a manažéra oznamovateľa BC European Capital VIII Investment Funds bez právnej subjektivity, zastúpenom JUDr. Naďou Spustovou, advokátkou advokátskej kancelárie Ružička Csekes, s.r.o., Kapitulská 15, 811 01 Bratislava, vo veci koncentrácie podnikateľov CIE Management II Limited, so sídlom Heritage Hall, Le Marchant Street, St Peter Port, Guernsey GY1 4HY, Normandské ostrovy ako generálneho správcu a manažéra oznamovateľa BC European Capital VIII Investment Funds bez právnej subjektivity a Synlab Services GmbH, so sídlom Leitershofer Straße 40, 86157 Augsburg, Spolková republika Nemecko

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou podnikateľov spočívajúcou v získaní nepriamej výlučnej kontroly podnikateľa CIE Management II Limited, so sídlom Heritage Hall, Le Marchant Street, St Peter Port, Guernsey GY1 4HY, Normandské ostrovy ako generálneho správcu a manažéra oznamovateľa BC European Capital VIII Investment Funds bez právnej subjektivity, prostredníctvom podnikateľa SL Holding GmbH, Nolteweg 2, Isernhagen, Mníchov, Spolková republika Nemecko nad podnikom podnikateľa Synlab Services GmbH, Leitershofer Straße 40, 861 57 Augsburg, Spolková republika Nemecko na základe Investičnej a Akcionárskej zmluvy uzatvorenej dňa 13. 8. 2009 medzi spoločnosťou SL Holding GmbH a ďalšími právnickými a fyzickými osobami špecifikovanými v predmetnej Investičnej a Akcionárskej zmluve. 

Odôvodnenie:

	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 15. 10. 2009 listom zaevidovaným pod číslom 3750/2009, prostredníctvom splnomocnenej právnej zástupkyne JUDr. Nadi Spustovej,  advokátky advokátskej kancelárie Ružička Csekes, s.r.o.,  Kapitulská 18, 811 01 Bratislava (ďalej len „právna zástupkyňa“), doručené oznámenie koncentrácie podľa § 10 ods. 9 zákona 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), spočívajúcej v získaní nepriamej výlučnej kontroly CIE Management II Limited, so sídlom Heritage Hall, Le Marchant Street, St Peter Port, Guernsey GY1 4HY, Normandské ostrovy ako generálneho správcu a manažéra oznamovateľa BC European Capital VIII Investment Funds bez právnej subjektivity (ďalej len „CIEM“), (ďalej len „BC Funds“) prostredníctvom podnikateľa  SL Holding GmbH, Nolteweg 2, Isernhagen, Mníchov, Spolková republika Nemecko (ďalej len „SL Holding GmbH“), nad podnikom podnikateľa Synlab Services GmbH, Leitershofer Straße 40, 861 57 Augsburg, Spolková republika Nemecko (ďalej len „Synlab Services“) na základe na základe Investičnej a Akcionárskej zmluvy uzatvorenej dňa 13. 8. 2009 (ďalej len „Zmluva“). 

	Na základe predmetného oznámenia začalo dňa 15. 10. 2009 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci oznámenej koncentrácie, čo bolo právnej zástupkyni účastníka správneho konania oznámené listom č. 3949/PMÚ SR/2009 zo dňa 27.10. 2009. 

Súčasne týmto listom úrad oznamovateľa koncentrácie vyzval na doplnenie oznámenia koncentrácie podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. 

	Požadované doplnenie oznámenia koncentrácie bolo doplnené listom zaevidovaným na úrade pod č. 4045/2009 dňa 03.11.2009 a následne listom zaevidovaným dňa 05.11.2009 pod č. 4070/2009.  

Nakoľko tieto doplnenia neobsahovali všetky chýbajúce informácie a podklady, úrad znovu vyzval účastníka konania listom č. 4124/PMÚ SR/2009 zo dňa 10.11.2009 na doplnenie predmetného oznámenia koncentrácie a súčasne ich upovedomil, že lehota na vydanie rozhodnutia podľa § 11 zákona nezačala plynúť.

 Účastník konania doplnil chýbajúce informácie a podklady podľa § 10 ods. 12 zákona a vyhlášky listom zaevidovanými na úrade pod č. 4269/2009 dňa 18.11.2009 následne listom zaevidovaným dňa 20. 11. 2009 pod č. 4328/2009. Doručením listu č. 4328/2009 sa oznámenie predmetnej koncentrácie stalo úplným. 

Dňa 23. 11. 2009 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom pod č. 4371/PMÚ SR/2009 zo dňa 25. 11. 2009.

	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur (100 000 Sk) bol prevedený na účet Protimonopolného úradu Slovenskej republiky dňa 10. 11. 2009. 

Podnikatelia:

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosiahnutie zisku.

Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

Z podkladov a informácií, ktoré boli v rámci predmetného správneho konania úradu predložené, vyplynuli nasledujúce skutočnosti:

1.1	CIEM Management II Limited

BC Funds sú skupinou investičných fondov, ktorá v právnych vzťahoch koná a vystupuje prostredníctvom svojho generálneho manažéra a partnera - spoločnosti CIEM. BC Funds sú tvorené viacerými právne nezávislými komanditnými spoločnosťami pričom samotné BC Funds nemajú právnu subjektivitu. 

CIEM Management II Limited  je spoločnosť založená v súlade s právnym poriadkom v Guernsey zaregistrovaná pod číslom 18251, ktorá koná a vystupuje ako generálny manažér, partner – komplementár, správca a právny zástupca BC Funds. CIEM je poverená vykonávať všetky potrebné strategické rozhodovacie právomoci, robí všetky investičné rozhodnutia ohľadne BC Funds, koná v mene BC Funds a vystupuje za BC Funds vo všetkých právnych vzťahoch a v jednaniach s tretími subjektmi. 

Spoločnosť CIEM  riadi spoločnosť BC Partners Limited, spoločnosť s ručením obmedzeným, založená podľa anglického práva so sídlom 40 Portman Square, Londýn W1H 6DA, Veľká Británia. 

CIEM ako generálny správca a manažér vykonáva kontrolu v 14 spoločnostiach pôsobiacich v rôznych odvetviach. Podrobné informácie o aktivitách CIEM sa nachádzajú v nasledujúcej tabuľke:

Tabuľka č. 1

Spoločnosť	Krajina	Oblasť pôsobenia	
Unity Media	Nemecko	Káblový operátor	
Baxi	Veľká Británia	Výroba domácich bojlerov a vykurovacích telies	
Teknon	Španielsko	Nemocnica pre akútnu starostlivosť	
Picard	Francúzsko	Špecializovaný maloobchodný distribútor mrazených potravín	
Amadeus	Španielsko	Poskytovanie IT služieb pre cestovný ruch	
Fitness First	Veľká Británia	Prevádzkovanie fitnes klubov	
Regency Entertainment	Grécko	Prevádzkovanie hotela a kasína	
Medica	Francúzsko	Ošetrovateľské stanice	
Brenntag	Nemecko	Distribúcia chemikálií	
Foxtons	Veľká Británia	Reality	
Intelsat	Bermudy	Satelity	
Bureau van Dijk	Belgicko	Poskytovateľ komerčných a finančných informácií	
SGB Starkstrom	Nemecko	Výroba transformátorov	
Migros	Turecko	Sieť supermarketov	

V Slovenskej republike je spoločnosť CIEM aktívna prostredníctvom týchto svojich dcérskych spoločností:

•	Brenntag Slovakia, s.r.o., Lazaretská 4, 811 08 Bratislava, IČO: 31 336 884

•	Bureau van Dijk Editions Electroniques SA, o. z., Kutlíková 17, 852 50 Bratislava, IČO: 43 777 848

•	AMADEUS MARKETING CSA, s.r.o., zahraničné obchodné zastúpenie v SR, Štúrova 13, 811 02 Bratislava

 Na základe uvedeného úrad dospel k záveru, že spoločnosť CIEM je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom v zmysle § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

1.2	Synlab Services
Skupina Synlab je komanditnou spoločnosťou, ktorej komplementárom a generálnym partnerom je spoločnosť Synlab Services založená podľa nemeckého práva, zaregistrovaná pod číslom HRB 24496. 
Spoločnosť Synlab Services poskytuje širokú škálu laboratórnych a diagnostických testov v oblasti klinickej chémie (testy na cholesterol, užívanie drog, glukózu, vyšetrenie moču atď.), v oblasti hematológie (testovanie krvi, krvných buniek a doštičiek), v oblasti imunológie (alergologické testovanie, markery anémie, onkomarkery a hormóny), v oblasti mikrobiológie (testy založené na kultivačných postupoch ako bakteriológia alebo krvné kultúry), v oblasti molekulárnej diagnostiky (testovanie infekčných chorôb, rakoviny a farmaceutika) a v oblasti genetického testovania. 
Synlab poskytuje medicínske a klinické diagnostické služby vo viacerých krajinách, a to v Rakúsku, Azerbajdžane, Bielorusku, Bulharsku, Chorvátsku, Českej republike, Nemecku, Maďarsku, Iráne, Macedónsku, Poľsku, Rumunsku, Saudskej Arábii, Slovensku, Slovinsku, Španielsku, na Ukrajine a v Spojených Arabských Emirátoch.  
Na Slovensku je skupina Synlab aktívna prostredníctvom týchto dvoch dcérskych spoločností:
•	Synlab.SK, s.r.o. so sídlom Limbová 5, 831 01 Bratislava, IČO: 35 878 151, 100%-nou dcérskou spoločnosťou  SYNLAB.CZ s.r.o., Václavské náměstí 846/1 Praha 1 110 00 Česká republika; 
•	LabTech, s.r.o. so sídlom Drobného 27, 841 01 Bratislava, IČO 36 663 646, 90%-nou dcérskou spoločnosťou Synlab GmbH so sídlom Max Lang Straße 58, Leinfelden-Echterdingen 707 71, Nemecká spolková republika.

Jedinou podnikateľskou aktivitou Synlab.SK na Slovensku je v súčasnosti prevádzka prenajatých laboratórií Fakultnej nemocnice s poliklinikou Bratislava; a to na základe nájomnej zmluvy uzatvorenej na obdobie desať rokov medzi nemocnicou a Synlab SK, s.r.o. Predmetné laboratórium poskytuje širokú škálu laboratórnych testov s výnimkou bakteriologických,  pre nemocnicu ako aj súkromným lekárom v Bratislave a v jej blízkom okolí (klinická biochémia, hematológia, toxikológia, serológia, klinická imunológia a alergológia). Okrem uvedených laboratórií je v prevádzke tiež jedno ambulantné pracovisko v Bratislave, v ktorom sa vykonávajú testy klinickej biochémie, hematológie, internej medicíny and detskej endokrinológie.

Labtech, s.r.o. sa venuje vývoji softvéru pre poskytovanie medicínskych a klinických laboratórnych diagnostických služieb.

Na základe vyššie uvedených skutočností úrad dospel k záveru, že Synlab Services je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 13.8. 2009 bola uzatvorená Investičná a akcionárska zmluva medzi spoločnosťou SL Holding GmbH a ďalšími fyzickými a právnickými osobami špecifikovanými v predmetnej zmluve.

Na základe predložených podkladov a informácií úrad zistil, že vzhľadom na to, že podnikateľ CIEM nepriamo kontroluje spoločnosť SL Holding cez ďalšie účelové spoločnosti, uskutočnením posudzovanej koncentrácie získa podnikateľ CIEM prostredníctvom spoločnosti SL Holding GmbH možnosť rozhodovať o prijímaní rozhodnutí strategického charakteru v podniku podnikateľa Synlab Services. Z vyššie uvedeného teda vyplýva, že uskutočnením posudzovanej koncentrácie nadobudne podnikateľ CIEM nepriamu výlučnú kontrolu nad podnikom podnikateľa Synlab Services.

Na základe uvedených skutočností zistených z predložených podkladov úrad dospel k záveru, že na základe Investičnej a akcionárskej zmluvy podnikateľ CIEM získa prostredníctvom spoločnosti SL Holding GmbH nepriamu výlučnú kontrolu nad podnikom podnikateľa Synlab Services, a teda uzatvorením Investičnej a akcionárskej zmluvy došlo k naplneniu skutkovej podstaty koncentrácie podľa § 9 ods. 1 písm. b) zákona. 

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad   dospel k názoru, že účastníkom predmetného správneho konania je podnikateľ CIEM. Účastníkom koncentrácie je podnikateľ CIEM, ktorý získava nepriamu výlučnú kontrolu nad podnikom podnikateľa Synlab Services, ako aj  podnikateľ Synlab Services, nad ktorými je nepriama výlučná kontrola získavaná. 

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak

a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur (1 385 796 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur (421 764 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur (572 394 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur (1 385 796 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

	Vychádzajúc z podkladov predložených v oznámení koncentrácie úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona, nakoľko jeden z účastníkov koncentrácie (CIEM) dosiahol celkový obrat v Slovenskej republike vyšší ako zákonom stanovených 19 000 000 eur (572 394 000 Sk) a súčasne druhý účastník koncentrácie (Synlab Services) dosiahol celosvetový celkový obrat za uzavreté účtovné obdobie predchádzajúce vzniku koncentrácie vyšší ako zákonom stanovených 46 000 000 eur (1 385 796 000 Sk). 

 Vzhľadom na to, že účastník konania označil výšku celkových obratov účastníkov koncentrácie za predmet obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza.

Relevantné trhy a dopad koncentrácie na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 

	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.

	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.

Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Ako možno vidieť už z informácií uvedených vyššie, v časti „Podnikatelia“ tohto rozhodnutia, aktivity účastníkov posudzovanej koncentrácie sa neprekrývajú na žiadnom z relevantných trhov, na ktorých títo pôsobia, a to tak v Slovenskej republike ako aj celosvetovo. K prekrytiu aktivít účastníkov koncentrácie nedochádza tak na horizontálnej ako ani na vertikálnej úrovni a teda predmetnou koncentráciou nedôjde k ovplyvneniu žiadneho z relevantných trhov v zmysle § 5 vyhlášky, na ktorých účastníci koncentrácie pôsobia.

Z uvedeného dôvodu sa úrad v danom prípade v rozhodnutí otázkou bližšieho vymedzenia relevantných trhov z hľadiska tovarového ako aj priestorového nezaoberal.

Na základe zistených skutočností úrad dospel k záveru, že predmetnou koncentráciou nedôjde na žiadnom relevantnom trhu k nijakej zmene,  a teda v dôsledku jej uskutočnenia nedôjde k narušeniu hospodárskej súťaže. 

Ako účastníci konania v oznámení koncentrácie uvádzajú, predmetná koncentrácia je výlučne finančnou investíciou oznamovateľa. Keďže oznamovateľ nevyvíja žiadne podnikateľské aktivity v oblasti pôsobenia skupiny Synlab, predmetná koncentrácia nebude mať dopad na žiaden z ovplyvnených trhov. Finančná investícia oznamovateľa bude slúžiť na ďalší rozvoj podnikania skupiny Synlab.  

Záver:

	Podľa § 12 ods. zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

	Na základe vyššie uvedených zistení úrad dospel k záveru, že posudzovaná koncentrácia nevytvára a ani neposilňuje dominantné postavenie podnikateľov CIEM a Synlab, ktorého dôsledkom sú významné prekážky efektívnej súťaže na relevantnom trhu.

        	Podľa § 33 zákona úrad listom č. 4491/PMÚ SR/2009 zo dňa 03.12.2009 podal účastníkom konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastníci konania sa prostredníctvom právneho zástupcu k predmetnej výzve vyjadrili do zápisnice, spísanej na úrade dňa 03.12.2009, v ktorej uviedli, že k výzve, ani k podkladom rozhodnutia alebo spôsobu jeho zistenia nemajú žiadne výhrady, pripomienky, ani návrhy na doplnenie a v súvislosti so správnym konaním č. 0031/OK/2009 súhlasia so zisteniami a závermi úradu.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:	

	Podľa ustanovenia § 34 ods. 1 zákona v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                              Ing. Dušan Valo
                                                                                    riaditeľ odboru koncentrácií

Rozhodnutie sa doručuje:

JUDr. Naďa Spustová 
advokát
Ružička Csekes, s.r.o.
Kapitulská 18
811 01 Bratislava